CELEX: 32021R1903
Language: el
Date: 2021-10-29 00:00:00
Title: Εκτελεστικός κανονισμός (ΕΕ) 2021/1903 της Επιτροπής της 29ης Οκτωβρίου 2021 για την τροποποίηση του εκτελεστικού κανονισμού (ΕΕ) 2018/764 σχετικά με τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης και τους όρους πληρωμής τους (Κείμενο που παρουσιάζει ενδιαφέρον για τον ΕΟΧ)

3.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 387/126
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1903 ΤΗΣ ΕΠΙΤΡΟΠΗΣ
         της 29ης Οκτωβρίου 2021
         για την τροποποίηση του εκτελεστικού κανονισμού (ΕΕ) 2018/764 σχετικά με τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης και τους όρους πληρωμής τους
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/796 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004 (1), και ιδίως το άρθρο 80 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2018/764 της Επιτροπής (2) καθορίζει τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης (στο εξής: Οργανισμός) για την εκτέλεση ορισμένων δραστηριοτήτων και την παροχή άλλων υπηρεσιών που αναφέρονται στον κανονισμό (ΕΕ) 2016/796.
                  
               
                     (2)
                  
                  
                     Ενώ το μεγαλύτερο μέρος του κόστους που προκύπτει από τις δραστηριότητες του Οργανισμού καλύπτεται από τον προϋπολογισμό της ΕΕ, το άρθρο 80 παράγραφος 2 πρώτο εδάφιο του κανονισμού (ΕΕ) 2016/796 απαιτεί από τον Οργανισμό να επιβάλλει τέλη και επιβαρύνσεις για την έκδοση εγκρίσεων (τύπου) οχημάτων, ενιαίων πιστοποιητικών ασφάλειας και εγκρίσεων του Ευρωπαϊκού Συστήματος Διαχείρισης της Σιδηροδρομικής Κυκλοφορίας (στο εξής: ERTMS), καθώς και για την παροχή άλλων υπηρεσιών. Σύμφωνα με το άρθρο 80 παράγραφος 3 του κανονισμού (ΕΕ) 2016/796, το ύψος των τελών και των επιβαρύνσεων καθορίζεται σε επίπεδο που να διασφαλίζει ότι τα σχετικά έσοδα επαρκούν για την πλήρη κάλυψη του κόστους των καθηκόντων που εκτελεί και των υπηρεσιών που παρέχει ο Οργανισμός.
                  
               
                     (3)
                  
                  
                     Σύμφωνα με το άρθρο 10 του εκτελεστικού κανονισμού (ΕΕ) 2018/764, η Επιτροπή αξιολογεί το καθεστώς τελών και επιβαρύνσεων μία φορά κάθε οικονομικό έτος. Η εν λόγω αξιολόγηση πρέπει να βασίζεται στην αξιολόγηση των προηγούμενων οικονομικών αποτελεσμάτων του Οργανισμού και στις εκτιμήσεις του σχετικά με μελλοντικές δαπάνες και έσοδα. Η Επιτροπή, με βάση την αξιολόγηση των οικονομικών αποτελεσμάτων και των προβλέψεων του Οργανισμού, θα αναθεωρεί τα τέλη και τις επιβαρύνσεις, εάν είναι απαραίτητο. Η Επιτροπή πρόκειται να επανεξετάσει τον κανονισμό με σκοπό την προοδευτική καθιέρωση πάγιων τελών το αργότερο έως τις 16 Ιουνίου 2022.
                  
               
                     (4)
                  
                  
                     Το 2018, όταν εκδόθηκε ο εκτελεστικός κανονισμός (ΕΕ) 2018/764, υπήρχε έλλειψη αξιόπιστων οικονομικών δεδομένων, δεδομένου ότι ο Οργανισμός δεν είχε ακόμη αρχίσει τη διεκπεραίωση των αιτήσεων. Από το 2019, οι ετήσιες εκθέσεις του Οργανισμού που αναφέρονται στο άρθρο 51 παράγραφος 1 στοιχείο α) του κανονισμού (ΕΕ) 2016/796 διαπιστώνουν ότι, κατά την άσκηση του ρόλου του ως ενωσιακής αρχής αρμόδιας για τα καθήκοντα πιστοποίησης και έγκρισης που αναφέρονται στα άρθρα 14, 20, 21 και 22 του κανονισμού (ΕΕ) 2016/796, ο Οργανισμός αντιμετωπίζει σημαντική και επαναλαμβανόμενη αρνητική ανισορροπία στον προϋπολογισμό του. Η ανισορροπία αυτή οφείλεται στο ανεπαρκές επίπεδο των τελών και επιβαρύνσεων που επιβάλλονται σύμφωνα με το άρθρο 80 παράγραφος 2 του κανονισμού (ΕΕ) 2016/796 για την αντιστάθμιση του κόστους που συνδέεται με τη διεκπεραίωση των αιτήσεων και την παροχή υπηρεσιών.
                  
               
                     (5)
                  
                  
                     Για να μπορέσει ο Οργανισμός να καλύψει τα έξοδα διεκπεραίωσης των αιτήσεων, ο προϋπολογισμός της Ένωσης έπρεπε να καλύψει εν μέρει τα έξοδα αυτά. Επιπλέον, για να ισοσκελίσει τον προϋπολογισμό του, ο Οργανισμός αναγκάστηκε να μειώσει σημαντικά τις δραστηριότητες πέραν εκείνων που χρηματοδοτούνται από τέλη και επιβαρύνσεις. Σύμφωνα με τα ετήσια ενιαία έγγραφα προγραμματισμού του Οργανισμού, οι προβλέψεις για το 2021 και το 2022 υποδηλώνουν παρόμοια οικονομική κατάσταση στο μέλλον. Ως εκ τούτου, είναι αναγκαία η αναθεώρηση του καθεστώτος τελών και επιβαρύνσεων του Οργανισμού.
                  
               
                     (6)
                  
                  
                     Κρίνεται αναγκαίο να αυξηθεί ο ωριαίος συντελεστής, ο οποίος επί του παρόντος είναι χαμηλότερος από το ωριαίο κόστος με το οποίο επιβαρύνεται ο Οργανισμός για την έκδοση αποφάσεων στους αιτούντες πιστοποιητικά και εγκρίσεις. Ως εκ τούτου, οι συντελεστές που καθορίζονται στον εκτελεστικό κανονισμό (ΕΕ) 2018/764 θα πρέπει να αναθεωρηθούν ώστε να καλύπτουν το ετήσιο κόστος με το οποίο επιβαρύνεται ο Οργανισμός για τη διεκπεραίωση των αιτήσεων και τη διάθεση της υπηρεσίας μιας στάσης (ΥΜΣ) σε όλους τους αιτούντες που απευθύνονται στον Οργανισμό για ευρωπαϊκές εγκρίσεις οχημάτων, ενιαία πιστοποιητικά ασφάλειας και εγκρίσεις έργων ERTMS.
                  
               
                     (7)
                  
                  
                     Ο Οργανισμός επιβάλλει τέλη και επιβαρύνσεις αποκλειστικά με ωριαίο συντελεστή, ο οποίος υπολογίζεται με βάση τον χρόνο που αφιερώνεται για την έκδοση των αποφάσεών του και την παροχή των υπηρεσιών του. Θα πρέπει να θεσπιστεί καθεστώς πάγιων τελών για την περαιτέρω μείωση του διοικητικού φόρτου και τη βελτίωση της προβλεψιμότητας του αναμενόμενου κόστους ανά αίτηση προς όφελος όλων των εμπλεκόμενων μερών. Επιπλέον, από το 2019, ο Οργανισμός έχει αποκτήσει πείρα και έχει καθιερώσει μια επαρκώς άρτια μεθοδολογία για τον υπολογισμό του μέσου κόστους διεκπεραίωσης μεμονωμένων αιτήσεων. Ως εκ τούτου, θα πρέπει να επιβάλλονται πάγια τέλη για τη διεκπεραίωση των αιτήσεων που αφορούν όχημα ή σειρά οχημάτων που θεωρείται ότι συμμορφώνονται προς τύπο οχήματος που έχει εγκριθεί προηγουμένως σύμφωνα με το άρθρο 25 παράγραφος 1 της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου (3).
                  
               
                     (8)
                  
                  
                     Η δωρεάν ΥΜΣ συνεπάγεται σημαντικά έξοδα συντήρησης και ανάπτυξης. Ως εκ τούτου, θα πρέπει επίσης να καταβάλλονται τέλη για τη χρήση της ΥΜΣ όταν ο αποδέκτης των αιτήσεων που υποβάλλονται στην εν λόγω υπηρεσία είναι ο Οργανισμός. Τα τέλη θα πρέπει να καταβάλλονται από τους αιτούντες βάσει πάγιων συντελεστών, ανάλογα με τον αντίκτυπο των αιτήσεων στην ΥΜΣ όσον αφορά τα έγγραφα που αναφορτώνονται και αποθηκεύονται, τις λειτουργικές δυνατότητες και τις ανταλλαγές που πραγματοποιούνται, καθώς και ανάλογα με το συνολικό εκτιμώμενο κόστος της σχετικής απόφασης. Επιπλέον, όταν η αίτηση συμμόρφωσης προς τύπο οχήματος υποβάλλεται στον Οργανισμό, το τέλος για τη χρήση της ΥΜΣ θα πρέπει να αποτελεί αναπόσπαστο μέρος του συνολικού τέλους για τη χορήγηση εγκρίσεων οχημάτων που υπόκεινται σε πάγια τέλη.
                  
               
                     (9)
                  
                  
                     Τα τέλη και οι επιβαρύνσεις θα πρέπει να αντικατοπτρίζουν την ιδιαίτερη κατάσταση των πολύ μικρών, των μικρών και των μεσαίων επιχειρήσεων. Ως εκ τούτου, θα πρέπει να εφαρμόζεται ειδική μείωση.
                  
               
                     (10)
                  
                  
                     Όλα τα κριτήρια και η μεθοδολογία για τον καθορισμό του ύψους των τελών και των επιβαρύνσεων βασίζονται στην αρχή ότι τα σχετικά έσοδα θα πρέπει να καλύπτουν πλήρως το κόστος των παρεχόμενων υπηρεσιών ώστε να αποφεύγονται ελλείμματα ή η σημαντική συσσώρευση πλεονάσματος, σύμφωνα με το άρθρο 80 παράγραφος 3 πρώτο εδάφιο του κανονισμού (ΕΕ) 2016/796.
                  
               
                     (11)
                  
                  
                     Η πείρα από την εφαρμογή του εκτελεστικού κανονισμού (ΕΕ) 2018/764 έχει δείξει ότι οι όροι καταβολής των τελών και των επιβαρύνσεων θα πρέπει να εκσυγχρονιστούν και να προσαρμοστούν ώστε να μετριαστεί ο κίνδυνος μη πληρωμής από αιτούντες των οποίων η οικονομική επιφάνεια είναι επισφαλής και από αιτούντες που είναι εγκατεστημένοι σε τρίτες χώρες, έναντι των οποίων ο Οργανισμός δεν διαθέτει επαρκείς διασφαλίσεις για την επιβολή του νόμου. Είναι σκόπιμο ο Οργανισμός να τιμολογεί τα πληρωτέα ποσά σε πρώιμο στάδιο της διαδικασίας υποβολής αιτήσεων, προκειμένου να μειωθεί ο κίνδυνος εκπρόθεσμης πληρωμής ή μη πληρωμής. Παρέχει επιλογές πληρωμής μέσω διαδικτύου.
                  
               
                     (12)
                  
                  
                     Δεδομένου ότι τα τέλη και οι επιβαρύνσεις αντικατοπτρίζουν σε μεγάλο βαθμό τις δαπάνες του Οργανισμού για το προσωπικό και τις συναφείς άμεσες δαπάνες που σχετίζονται με τις δραστηριότητες που αναφέρονται στο άρθρο 80 παράγραφος 2 του κανονισμού (ΕΕ) 2016/796, τα σχετικά ποσά θα πρέπει να αναπροσαρμόζονται από τον Οργανισμό μία φορά κάθε οικονομικό έτος, ώστε να λαμβάνεται υπόψη το ποσοστό πληθωρισμού και η ετήσια επικαιροποίηση των αποδοχών του προσωπικού του Οργανισμού, βάσει αξιόπιστων δεδομένων.
                  
               
                     (13)
                  
                  
                     Ο Οργανισμός θα πρέπει να ενστερνίζεται πλήρως την έννοια της οικονομικής αποδοτικότητας και, ως εκ τούτου, να επιδιώκει συνεχώς τη βελτίωση των διαδικασιών που εφαρμόζονται για την εκτέλεση των καθηκόντων που του έχουν ανατεθεί δυνάμει του κανονισμού (ΕΕ) 2016/796, και ιδίως να ανταποκρίνεται στο πεδίο εφαρμογής των καθηκόντων και των διαθέσιμων πόρων. Στο πλαίσιο αυτό, θα πρέπει να υλοποιήσει έναν πραγματικά Ενιαίο Ευρωπαϊκό Σιδηροδρομικό Χώρο και να λάβει υπόψη τους στόχους της πολιτικής της ΕΕ για τους σιδηροδρόμους, με σκοπό μια πιο βιώσιμη και έξυπνη κινητικότητα, καθώς και έναν καινοτόμο, ασφαλή, ισχυρό και πλήρως διαλειτουργικό σιδηροδρομικό τομέα.
                  
               
                     (14)
                  
                  
                     Συνεπώς, ο εκτελεστικός κανονισμός (ΕΕ) 2018/764 θα πρέπει να τροποποιηθεί αναλόγως.
                  
               
                     (15)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 51 της οδηγίας (ΕΕ) 2016/797,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2018/764 τροποποιείται ως εξής:
            
                        1)
                     
                     
                        στο άρθρο 1, η παράγραφος 1 αντικαθίσταται από το ακόλουθο κείμενο:
                        
                           «1.   Ο παρών κανονισμός καθορίζει τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης (στο εξής: Οργανισμός) για τη διεκπεραίωση αιτήσεων σύμφωνα με τα άρθρα 14, 20, 21 και 22 του κανονισμού (ΕΕ) 2016/796, μεταξύ άλλων για τη χρήση της υπηρεσίας μιας στάσης (ΥΜΣ) από τους αιτούντες, η οποία προβλέπεται στο άρθρο 12 του εν λόγω κανονισμού για την υποβολή αιτήσεων στον Οργανισμό, καθώς και για την παροχή άλλων υπηρεσιών σύμφωνα με τους στόχους για τους οποίους ιδρύθηκε ο Οργανισμός. Επίσης, διευκρινίζει τη μέθοδο που πρέπει να χρησιμοποιείται για τον υπολογισμό των εν λόγω τελών και επιβαρύνσεων, καθώς και τους όρους πληρωμής.»·
                        
                     
                  
                        2)
                     
                     
                        το άρθρο 2 αντικαθίσταται από το ακόλουθο κείμενο:
                        
                           «Άρθρο 2
                           Είδη τελών και επιβαρύνσεων που επιβάλλονται από τον Οργανισμό
                           
                              1.   Ο Οργανισμός επιβάλλει τέλη:
                              
                                          α)
                                       
                                       
                                          για την υποβολή αιτήσεων μέσω της ΥΜΣ στον Οργανισμό, εάν αυτά δεν περιλαμβάνονται στα πάγια τέλη για τη διεκπεραίωση των αιτήσεων·
                                       
                                    
                                          β)
                                       
                                       
                                          για τη διεκπεραίωση των αιτήσεων που υποβάλλονται στον Οργανισμό, μεταξύ άλλων για την έκδοση των εκτιμήσεων που αναφέρονται στο άρθρο 4 ή σε περιπτώσεις επακόλουθης απόσυρσης αίτησης από τον αιτούντα·
                                       
                                    
                                          γ)
                                       
                                       
                                          όταν ο Οργανισμός ανανεώνει, περιορίζει, τροποποιεί ή επανεξετάζει απόφαση που έχει εκδοθεί σύμφωνα με την οδηγία (ΕΕ) 2016/798 ή την οδηγία (ΕΕ) 2016/797.
                                       
                                    Ο Οργανισμός μπορεί να επιβάλλει τέλη για την ανάκληση έγκρισης για διάθεση στην αγορά λόγω μεταγενέστερης διαπίστωσης μη συμμόρφωσης με τις βασικές απαιτήσεις ενός οχήματος εν χρήσει ή τύπου οχήματος σύμφωνα με το άρθρο 26 της οδηγίας (ΕΕ) 2016/797 ή επειδή ο κάτοχος ενιαίου πιστοποιητικού ασφάλειας δεν πληροί πλέον τους όρους για την πιστοποίηση σύμφωνα με το άρθρο 17 παράγραφοι 5 και 6 της οδηγίας (ΕΕ) 2016/798.
                           
                           
                              2.   Οι αιτήσεις που αναφέρονται στην παράγραφο 1 πρώτο εδάφιο στοιχεία α) και β) καλύπτουν:
                              
                                          α)
                                       
                                       
                                          τις εγκρίσεις οχήματος για διάθεση οχημάτων και τύπων οχημάτων στην αγορά σύμφωνα με τα άρθρα 20 και 21 του κανονισμού (ΕΕ) 2016/796, πέραν εκείνων που ορίζονται στο στοιχείο β) της παρούσας παραγράφου·
                                       
                                    
                                          β)
                                       
                                       
                                          τις εγκρίσεις για τη διάθεση στην αγορά οχήματος ή σειράς οχημάτων που συμμορφώνονται με εγκεκριμένο τύπο οχήματος σύμφωνα με το άρθρο 25 παράγραφος 1 της οδηγίας (ΕΕ) 2016/797·
                                       
                                    
                                          γ)
                                       
                                       
                                          την έκδοση ενιαίων πιστοποιητικών ασφάλειας σύμφωνα με το άρθρο 14 του κανονισμού (ΕΕ) 2016/796·
                                       
                                    
                                          δ)
                                       
                                       
                                          τις αποφάσεις έγκρισης της συμμόρφωσης ως προς τη διαλειτουργικότητα των τεχνικών λύσεων σχετικά με παρατρόχιο υλικό ERTMS με τις σχετικές ΤΠΔ σύμφωνα με το άρθρο 22 του κανονισμού (ΕΕ) 2016/796·
                                       
                                    
                                          ε)
                                       
                                       
                                          τις αιτήσεις προκαταρκτικής επαφής σύμφωνα με το άρθρο 22 του εκτελεστικού κανονισμού (ΕΕ) 2018/545 της Επιτροπής και σύμφωνα με το άρθρο 2 σημείο 3 και το άρθρο 4 παράγραφος 5 του εκτελεστικού κανονισμού 2018/763 της Επιτροπής·
                                       
                                    
                                          στ)
                                       
                                       
                                          τις προσφυγές που αναφέρονται στο άρθρο 58 του κανονισμού (ΕΕ) 2016/796, σύμφωνα με το άρθρο 7 του παρόντος κανονισμού.
                                       
                                    
                           
                              3.   Ο Οργανισμός εισπράττει επιβαρύνσεις για την παροχή υπηρεσιών πέραν αυτών που αναφέρονται στην παράγραφο 1, κατόπιν αιτήσεως του αιτούντος ή οποιουδήποτε άλλου προσώπου ή οντότητας.
                           
                           
                              4.   Ο Οργανισμός δημοσιεύει κατάλογο των υπηρεσιών στον δικτυακό του τόπο.»·
                           
                        
                     
                  
                        3)
                     
                     
                        το άρθρο 3 αντικαθίσταται από το ακόλουθο κείμενο:
                        
                           «Άρθρο 3
                           Υπολογισμός των τελών, των επιβαρύνσεων και των πάγιων τελών που επιβάλλονται από τον Οργανισμό
                           
                              1.   Το ποσό των τελών για τη χρήση της ΥΜΣ για την υποβολή των αιτήσεων που αναφέρονται στο άρθρο 2 παράγραφος 2 στοιχεία α), γ), δ) και ε) στον Οργανισμό είναι ένα πάγιο ποσό που καθορίζεται στον πίνακα Α του σημείου 2 του παραρτήματος. Το εν λόγω πάγιο τέλος είναι απαιτητό κατά την υποβολή της αίτησης.
                           
                           
                              2.   Το ύψος των τελών για τη διεκπεραίωση των αιτήσεων που αναφέρονται στο άρθρο 2 παράγραφος 2 στοιχεία α), γ), δ) και ε), μεταξύ άλλων για την εκτέλεση των δραστηριοτήτων που αναφέρονται στο άρθρο 2 παράγραφος 1 πρώτο εδάφιο στοιχείο γ) και δεύτερο εδάφιο, αποτελείται από το σύνολο των εξής:
                              
                                          α)
                                       
                                       
                                          του αριθμού ωρών που αφιερώνουν οι υπάλληλοι του Οργανισμού και οι εξωτερικοί εμπειρογνώμονες για τη διεκπεραίωση της αίτησης, πολλαπλασιαζόμενου επί τον ωριαίο συντελεστή του Οργανισμού που καθορίζεται στο σημείο 1 του παραρτήματος·
                                       
                                    
                                          β)
                                       
                                       
                                          το ποσό των τελών που επιβάλλει ο Οργανισμός συμπληρώνεται από το σχετικό ποσό που υποβάλλουν οι εθνικές αρχές ασφάλειας (στο εξής: ΕΑΑ), το οποίο προκύπτει από το κόστος διεκπεραίωσης του εθνικού μέρους της αίτησης.
                                       
                                    
                           
                              3.   Το ύψος των τελών για την υποβολή και τη διεκπεραίωση αντίστοιχων αιτήσεων και την έκδοση των εγκρίσεων που αναφέρονται στο άρθρο 2 παράγραφος 2 στοιχείο β) είναι ένα πάγιο ποσό που καθορίζεται στον πίνακα Β του σημείου 3 του παραρτήματος και περιλαμβάνει το τέλος για τη χρήση της ΥΜΣ που αναφέρεται στην παράγραφο 1. Το εν λόγω πάγιο τέλος είναι απαιτητό κατά την υποβολή της αίτησης.
                           
                           
                              4.   Το ύψος των τελών για τις υπηρεσίες που αναφέρονται στο άρθρο 2 παράγραφος 3 είναι ο αριθμός των ωρών που αφιερώνει το προσωπικό του Οργανισμού και οι εξωτερικοί εμπειρογνώμονες, πολλαπλασιαζόμενος επί τον ωριαίο συντελεστή του Οργανισμού που καθορίζεται στο σημείο 1 του παραρτήματος.
                           
                           
                              5.   Κατόπιν αιτήματος του αιτούντος, εφαρμόζεται μείωση ποσοστού 20 % επί του ποσού που επιβάλλει ο Οργανισμός για την αίτηση στις περιπτώσεις πολύ μικρής, μικρής ή μεσαίας επιχείρησης. Το αίτημα αυτό υποβάλλεται κατά την αίτηση όταν επιβάλλονται πάγια τέλη και το αργότερο πριν ο Οργανισμός εκδώσει τιμολόγιο σε όλες τις άλλες περιπτώσεις.
                              Για τους σκοπούς του παρόντος κανονισμού, ως πολύ μικρή, μικρή ή μεσαία επιχείρηση νοείται αυτόνομη σιδηροδρομική επιχείρηση, διαχειριστής υποδομής ή κατασκευαστής, που έχει εγκατασταθεί ή έχει την έδρα του σε χώρα μέλος του Ευρωπαϊκού Οικονομικού Χώρου και πληροί τους όρους που καθορίζονται στη σύσταση 2003/361/ΕΚ της Επιτροπής (4).
                              Ο αιτών υποβάλλει αποδεικτικά στοιχεία μέσω της ΥΜΣ που αποδεικνύουν ότι μπορεί να χαρακτηριστεί πολύ μικρή, μικρή ή μεσαία επιχείρηση. Ο Οργανισμός αξιολογεί τα παρεχόμενα αποδεικτικά στοιχεία και αποφασίζει την απόρριψη του αιτήματος για το καθεστώς πολύ μικρής, μικρής ή μεσαίας επιχείρησης σε περίπτωση αμφιβολίας ή ελλιπούς αιτιολόγησης.»·
                           
                        
                     
                  
                        4)
                     
                     
                        το άρθρο 5 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Ο Οργανισμός εκδίδει τιμολόγιο για τα τέλη και τις επιβαρύνσεις που οφείλονται εντός 30 ημερολογιακών ημερών από την ημερομηνία
                                       
                                                   α)
                                                
                                                
                                                   έκδοσης της απόφασής του, με εξαίρεση τις περιπτώσεις που καλύπτονται από το καθεστώς πάγιων τελών ή που εμπίπτουν στο άρθρο 6 παράγραφος 3·
                                                
                                             
                                                   β)
                                                
                                                
                                                   έκδοσης της απόφασης του τμήματος προσφυγών·
                                                
                                             
                                                   γ)
                                                
                                                
                                                   ολοκλήρωσης της παρεχόμενης υπηρεσίας·
                                                
                                             
                                                   δ)
                                                
                                                
                                                   απόσυρσης της αίτησης·
                                                
                                             
                                                   ε)
                                                
                                                
                                                   οποιουδήποτε άλλου συμβάντος που είχε ως αποτέλεσμα την παύση της διεκπεραίωσης της αίτησης·
                                                   Όσον αφορά τα πάγια τέλη που καθίστανται απαιτητά κατά την υποβολή της αίτησης όπως αναφέρεται στο άρθρο 3 παράγραφοι 1 και 3 και πριν από τη διεκπεραίωση της αίτησης από τον Οργανισμό, ο Οργανισμός μπορεί να συμφωνήσει διαφορετική προθεσμία με μεμονωμένους αιτούντες, καθώς και να προβεί σε ειδικό διακανονισμό για την τιμολόγηση.»·
                                                
                                             
                                 
                              
                                    β)
                                 
                                 
                                    η παράγραφος 2 αντικαθίσταται από το ακόλουθο κείμενο:
                                    
                                       «2.   Το τιμολόγιο παρέχει τα ακόλουθα στοιχεία, κατά περίπτωση:
                                       
                                                   α)
                                                
                                                
                                                   διαφοροποίηση μεταξύ τελών ή επιβαρύνσεων·
                                                
                                             
                                                   β)
                                                
                                                
                                                   ποσά που υπόκεινται σε πάγια τέλη·
                                                
                                             
                                                   γ)
                                                
                                                
                                                   όταν δεν επιβάλλονται πάγια τέλη, τον αριθμό των ωρών που αφιερώθηκαν υπό την ευθύνη του Οργανισμού και τον ωριαίο συντελεστή που εφαρμόστηκε·
                                                
                                             
                                                   δ)
                                                
                                                
                                                   κατά περίπτωση, τις χρεώσεις που επιβάλλονται από την αρμόδια ΕΑΑ. Οι χρεώσεις καθορίζονται με βάση τα καθήκοντα και τον χρόνο που αφιερώθηκε ή με τη μορφή πάγιων συντελεστών που εφαρμόζονται από την ΕΑΑ για τη διεκπεραίωση του εθνικού μέρους της αίτησης.»·
                                                
                                             
                                 
                              
                                    γ)
                                 
                                 
                                    παρεμβάλλεται η ακόλουθη παράγραφος 4α:
                                    
                                       «4α.   Όταν εφαρμόζεται στους αιτούντες το άρθρο 6 παράγραφος 3, ο Οργανισμός έχει το δικαίωμα να εκδίδει ειδοποιήσεις πληρωμής που απαιτούν μερική πληρωμή για τα μέρη της αίτησης που έχουν ήδη διεκπεραιωθεί. Εάν δεν πραγματοποιηθεί η αιτούμενη πληρωμή εντός προθεσμίας που ορίζεται από τον Οργανισμό αλλά δεν είναι συντομότερη των 10 ημερολογιακών ημερών, ο Οργανισμός μπορεί να αναστείλει τη διεκπεραίωση της αίτησης και να ενημερώσει σχετικά τον αιτούντα. Ο Οργανισμός συνεχίζει τη διεκπεραίωση της αίτησης σε περίπτωση που η αιτούμενη πληρωμή πραγματοποιηθεί εντός 20 ημερολογιακών ημερών από την κοινοποίηση της αναστολής. Εάν δεν πραγματοποιηθεί η πληρωμή εντός 20 ημερολογιακών ημερών από την κοινοποίηση της αναστολής, ο Οργανισμός έχει το δικαίωμα να απορρίψει την αίτηση.»·
                                    
                                 
                              
                                    δ)
                                 
                                 
                                    η παράγραφος 9 αντικαθίσταται από το ακόλουθο κείμενο:
                                    
                                       «9.   Εάν ο αιτών είναι πολύ μικρή, μικρή ή μεσαία επιχείρηση, ο Οργανισμός λαμβάνει υπόψη αιτήματα για εύλογη παράταση της προθεσμίας πληρωμής και για πληρωμή σε δόσεις.»·
                                    
                                 
                              
                  
                        5)
                     
                     
                        το άρθρο 6 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Εάν δεν καταβληθούν τα οφειλόμενα ποσά, ο Οργανισμός μπορεί να επιβάλει τόκους για κάθε πρόσθετη ημερολογιακή ημέρα καθυστέρησης της πληρωμής και εφαρμόζει τους κανόνες περί είσπραξης που προβλέπονται στο μέρος I, τίτλος IV, κεφάλαιο 6, τμήμα 5 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, όπως εφαρμόζονται στους ευρωπαϊκούς οργανισμούς, και ιδίως στο άρθρο 101, και στους δημοσιονομικούς κανόνες του Οργανισμού που θεσπίζονται σύμφωνα με το άρθρο 66 του κανονισμού (ΕΕ) 2016/796.»·
                                    
                                 
                              
                                    β)
                                 
                                 
                                    η παράγραφος 3 αντικαθίσταται από το ακόλουθο κείμενο:
                                    
                                       «3.   Εάν ο Οργανισμός διαθέτει αποδεικτικά στοιχεία ότι η οικονομική επιφάνεια του αιτούντος είναι επισφαλής ή εάν ο αιτών δεν είναι εγκατεστημένος ή δεν έχει την έδρα του σε χώρα μέλος του Ευρωπαϊκού Οικονομικού Χώρου, μπορεί να απαιτήσει από τον αιτούντα να προσκομίσει τραπεζική εγγύηση ή εξασφαλισμένη κατάθεση εντός 15 ημερών από την παραλαβή της αίτησης. Εάν ο αιτών δεν το πράξει, ο Οργανισμός μπορεί να απορρίψει την αίτησή του.»·
                                    
                                 
                              
                                    γ)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Με την επιφύλαξη της παραγράφου 1, ο Οργανισμός μπορεί να απορρίψει νέα αίτηση ή να αναστείλει τη διεκπεραίωση μιας εν εξελίξει αίτησης, εάν ο αιτών ή ο νόμιμος διάδοχός του δεν έχει εκπληρώσει τις υποχρεώσεις πληρωμής που απορρέουν από προηγούμενη εκτέλεση καθηκόντων ή υπηρεσιών έγκρισης ή πιστοποίησης εκ μέρους του Οργανισμού, εκτός εάν ο αιτών καταβάλει όλα τα οφειλόμενα ποσά. Σε περίπτωση αναστολής μιας εν εξελίξει αίτησης εφαρμόζεται αναλόγως η διαδικασία που αναφέρεται στο άρθρο 5 παράγραφος 4α.»·
                                    
                                 
                              
                  
                        6)
                     
                     
                        το άρθρο 8 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Ο Οργανισμός δημοσιεύει στον δικτυακό του τόπο τον ωριαίο συντελεστή και τους πάγιους συντελεστές που αναφέρονται στο άρθρο 3.»·
                                    
                                 
                              
                                    β)
                                 
                                 
                                    η παράγραφος 2 αντικαθίσταται από το ακόλουθο κείμενο:
                                    
                                       «2.   Η ΕΑΑ δημοσιεύει στον δικτυακό της τόπο τους συντελεστές που αφορούν τον καθορισμό των εξόδων που χρεώνονται στον Οργανισμό τα οποία αναφέρονται στο άρθρο 3 παράγραφος 2 στοιχείο β). Όταν η ΕΑΑ εφαρμόζει πάγιο συντελεστή, καθορίζει σε ποιες περιπτώσεις έγκρισης και πιστοποίησης ισχύει ο πάγιος συντελεστής. Η ΕΑΑ παρέχει στον Οργανισμό σύνδεσμο προς τον δικτυακό της τόπο, ο οποίος περιέχει πληροφορίες σχετικά με τα τέλη και τις επιβαρύνσεις της.»·
                                    
                                 
                              
                  
                        7)
                     
                     
                        το άρθρο 10 τροποποιείται ως εξής:
                        
                                    α)
                                 
                                 
                                    παρεμβάλλεται η ακόλουθη παράγραφος 1α:
                                    
                                       «1α.   Τα ποσά που αναφέρονται στο παράρτημα αναπροσαρμόζονται από τον Οργανισμό, για πρώτη φορά το 2023 και στη συνέχεια κάθε οικονομικό έτος, με ισχύ από την 1η Ιανουαρίου, με βάση:
                                       
                                                   α)
                                                
                                                
                                                   την ετήσια επικαιροποίηση των αποδοχών και των συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις, όπως δημοσιεύονται στην Επίσημη Εφημερίδα της Ευρωπαϊκής Ένωσης, σύμφωνα με μέθοδο υπολογισμού που συμφωνείται από το διοικητικό συμβούλιο του Οργανισμού και με βάση τα σχετικά ετήσια χρηματοοικονομικά στοιχεία που χρησιμοποιούνται στο ενιαίο έγγραφο προγραμματισμού και στις ενοποιημένες ετήσιες εκθέσεις δραστηριοτήτων του Οργανισμού· και/ή
                                                
                                             
                                                   β)
                                                
                                                
                                                   το ποσοστό πληθωρισμού στην Ένωση, σύμφωνα με τη μέθοδο που ορίζεται στο σημείο 4 του παραρτήματος.»·
                                                
                                             
                                 
                              
                                    β)
                                 
                                 
                                    η παράγραφος 3 αντικαθίσταται από το ακόλουθο κείμενο:
                                    
                                       «3.   Με βάση τις πληροφορίες που παρέχει ο Οργανισμός στις ετήσιες εκθέσεις του, ο παρών κανονισμός επανεξετάζεται το αργότερο στις 16 Ιουνίου 2024 για τη σταδιακή εισαγωγή περαιτέρω πάγιων τελών.».
                                    
                                 
                              
                  
         
            Άρθρο 2
            Το κείμενο που παρατίθεται στο παράρτημα του παρόντος κανονισμού προστίθεται ως παράρτημα στον εκτελεστικό κανονισμό (ΕΕ) 2018/764.
         
         
            Άρθρο 3
            Όσον αφορά τις αιτήσεις που υποβάλλονται πριν από την έναρξη ισχύος του παρόντος κανονισμού, το άρθρο 1 σημείο 3 δεν εφαρμόζεται.
         
         
            Άρθρο 4
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 29 Οκτωβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 138 της 26.5.2016, σ. 1.
         
            (2)  Εκτελεστικός κανονισμός (ΕΕ) 2018/764 της Επιτροπής, της 2ας Μαΐου 2018, σχετικά με τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης και τους όρους πληρωμής τους (ΕΕ L 129 της 25.5.2018, σ. 68).
         
            (3)  Οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (ΕΕ L 138 της 26.5.2016, σ. 44).
         
            (4)  Σύσταση της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (ΕΕ L 124 της 20.5.2003, σ. 36).
      
      
         
            ΠΑΡΑΡΤΗΜΑ
            
                        1.
                     
                     
                        Ο Οργανισμός εφαρμόζει ωριαίο συντελεστή ύψους 239 EUR.
                     
                  
                        2.
                     
                     
                        Τα πάγια τέλη που καταβάλλονται στον Οργανισμό για τη χρήση της υπηρεσίας μιας στάσης (ΥΜΣ) έχουν ως εξής:
                        
                           Πίνακας A
                        
                        
                                     
                                 
                                 
                                    
                                       Ομάδα κόστους ΥΜΣ
                                    
                                 
                                 
                                    
                                       Ποσό
                                       (σε EUR)
                                    
                                 
                              
                                    
                                       Υποβολή αίτησης στον Οργανισμό για:
                                    
                                 
                              
                                    1.
                                 
                                 
                                    Ενιαίο πιστοποιητικό ασφάλειας
                                 
                                 
                                    400 
                                 
                              
                                    2.
                                 
                                 
                                    Έγκριση τύπου οχήματος
                                 
                                 
                                    400 
                                 
                              
                                    3.
                                 
                                 
                                    Έγκριση οχήματος διαφορετική από την έγκριση συμμόρφωσης προς τύπο
                                 
                                 
                                    400 
                                 
                              
                                    4.
                                 
                                 
                                    Έγκριση παρατρόχιου υλικού ERTMS
                                 
                                 
                                    400 
                                 
                              
                                    5.
                                 
                                 
                                    Διαδικασία προκαταρκτικής επαφής
                                 
                                 
                                    400 
                                 
                              
                  
                        3.
                     
                     
                        Τα πάγια τέλη για την υποβολή και τη διεκπεραίωση αιτήσεων για τη διάθεση στην αγορά οχήματος ή σειράς οχημάτων που συμμορφώνονται προς εγκεκριμένο τύπο οχήματος καθορίζονται ως εξής:
                        
                           Πίνακας B
                        
                        
                                     
                                 
                                 
                                    
                                       Ομάδα κόστους
                                    
                                 
                                 
                                    
                                       Ποσό
                                       (σε EUR)
                                    
                                 
                              
                                    
                                       Υποβολή στον Οργανισμό και διεκπεραίωση από τον Οργανισμό αίτησης για απόφαση έγκρισης οχημάτων σε συμμόρφωση προς τύπο:
                                    
                                 
                              
                                    1.
                                 
                                 
                                    εμπορευματικών φορταμαξών και όλων των οχημάτων που αναφέρονται στο σημείο 2 του παραρτήματος του κανονισμού (ΕΕ) αριθ. 321/2013 της Επιτροπής  (1)
                                    
                                 
                                 
                                    775 
                                 
                              
                                    2.
                                 
                                 
                                    
                                                α)
                                             
                                             
                                                θερμικών ή ηλεκτροκίνητων μονάδων έλξης·
                                             
                                          
                                                β)
                                             
                                             
                                                επιβαταμαξών·
                                             
                                          
                                                γ)
                                             
                                             
                                                κινητού τεχνικού εξοπλισμού κατασκευής και συντήρησης σιδηροδρομικής υποδομής
                                             
                                          
                                 
                                    970 
                                 
                              
                                    3.
                                 
                                 
                                    θερμικών ή ηλεκτροκίνητων αυτοκινούμενων αμαξοστοιχιών
                                 
                                 
                                    1 115 
                                 
                              
                  
                        4.
                     
                     
                        Το ετήσιο ποσοστό πληθωρισμού που αναφέρεται στο άρθρο 10 παράγραφος 1α καθορίζεται ως εξής:
                        
                                    Χρησιμοποιούμενο ετήσιο ποσοστό πληθωρισμού:
                                 
                                 
                                    «Εναρμονισμένος δείκτης τιμών καταναλωτή της Eurostat (Όλα τα είδη) — Όλες οι χώρες της ΕΕ» (2015 = 100) Ποσοστιαία μεταβολή/μέσος όρος 12 μηνών
                                 
                              
                                    Ποσοστό πληθωρισμού που λαμβάνεται υπόψη:
                                 
                                 
                                    Ποσοστό πληθωρισμού 3 μήνες πριν από την εφαρμογή της τιμαριθμικής αναπροσαρμογής
                                 
                              
                  
               (1)  Κανονισμός (ΕΕ) αριθ. 321/2013 της Επιτροπής, της 13ης Μαρτίου 2013, σχετικά με την τεχνική προδιαγραφή διαλειτουργικότητας για το υποσύστημα «Τροχαίο υλικό — εμπορευματικές φορτάμαξες» του σιδηροδρομικού συστήματος της Ευρωπαϊκής Ένωσης και για την κατάργηση της απόφασης 2006/861/ΕΚ (ΕΕ L 104 της 12.4.2013, σ. 1).